**แบบถอดประสบการณ์การการเรียนรู้ ด้านการเขียนตำรา**

1. ชื่อ - สกุล ผู้เล่าเรื่อง : อาจารย์ กนกวรรณ ฉันธนะมงคล คณะพยาบาลศาสตร์

2. ชื่อ – สกุล ผู้บันทึก : ผู้ช่วยศาสตราจารย์ ดร.นิภา กิมสูงเนิน คณะพยาบาลศาสตร์

3. บทบาท หน้าที่และความรับผิดชอบของผู้เล่าเรื่อง
 หัวหน้าหลักสูตรพยาบาลศาสตรบัณฑิต

4. เรื่องที่เล่า : ประสบการณ์การเรียนรู้ ด้านการเขียนตำรา
 การเขียนตำราของตนเองตามที่ใฝ่ฝัน

5. ความเป็นมาของเรื่องที่เล่า

 ในฐานะอาจารย์ซึ่งได้สั่งสมความรู้และประสบการณ์มาเป็นเวลานาน จึงได้ตั้งความหวังไว้ว่าก่อนเกษียณ จะต้องมีตำราของตนเองเพื่อถ่ายทอดความรู้และประสบการณ์ให้แก่นักศึกษาและผู้สนใจได้อ่านและศึกษา และเพื่อเป็นเกียรติประวัติแก่ตนเอง

6. วิธีการ / ขั้นตอน หรือ กระบวนการที่ทำให้งานนั้นประสบความสำเร็จ

6.1 ตั้งเป้าหมายว่าจะต้องมีตำราสำหรับถ่ายทอดความรู้และประสบการณ์ของตนแก่ผู้อื่น และเพื่อเป็นเกียรติประวัติแก่ตนเอง

6.2 กำหนดให้ชัดเจนว่าจะเขียนตำราเรื่องอะไร ตำราที่จะเขียนเป็นเรื่องที่เป็นความรู้และประสบการณ์เดิมที่สั่งสมมาโดยตลอด ซึ่งจะเกี่ยวข้องกับการพยาบาลมารดาและทารก ซึ่งถือว่าเป็นความรู้ที่ฝังลึกในตัวของเรา (Tacit knowledge)

6.3 ค้นคว้าความรู้เชิงประจักษ์ที่เป็นแนวคิด ทฤษฎี หลักการ หรือผลงานวิจัยที่ได้รับการพิสูจน์และเป็นที่ยอมรับ (Explicit knowledge) อ่าน ย่อย วิเคราะห์ และกำหนดเนื้อหาที่จะเขียน

6.3 ตั้งใจและมุ่งมั่นในการเขียน และกำหนดว่าจะใช้เวลาเท่าไหร่

6.4 วางแผนเวลา และจัดสรรเวลาให้เป็นไปตามแผนที่วางไว้ บริหารเวลาให้งานประจำที่ทำ ให้เสร็จ นอกนั้นจัดสรรเวลาให้กับงานเขียน งดการเที่ยว ใช้เวลาในช่วงที่มีวันหยุดต่อเนื่องหลายวันในการเขียน

6.5 มีวินัยในตัวเอง

7. เทคนิค หรือ กลยุทธ์ที่ทำให้เกิดความสำเร็จ

7.1 กำหนดเป้าหมายการเขียนตำราและกำหนดเรื่องที่จะเขียนให้ชัดเจน

7.2 วิเคราะห์ปัญหาการเรียนของนักศึกษาว่า มีความไม่เข้าใจในส่วนใดของวิชา ตำราที่ใช้ประกอบการสอนมีประเด็นใดที่ยังไม่ตอบคำถามที่เป็นปัญหาของนักศึกษา ข้อมูลเหล่านี้จะใช้เป็นแนวทางในการเขียนตำรา เพื่อสามารถตอบโจทย์ปัญหาที่มักพบในการเรียนของนักศึกษา

7.3 อ่านหนังสือ ตำรา และงานวิจัยใหม่ๆ ในต่างประเทศ นำมาย่อย แล้วเขียนจากความเข้าใจของตนเอง เพื่อให้นักศึกษาและผู้อ่านเข้าใจ จะไม่อ่านหนังสือตำราในประเทศ เพราะจะถูกกรอบความคิดในการเขียนได้

8. ผู้มีส่วนร่วมทำให้สำเร็จและบทบาทของบุคคลนั้น

 สิ่งสำคัญที่ทำให้สำเร็จ คือ ตัวเองและจิตใจที่มุ่งมั่นจริงๆ

9. อุปสรรค หรือปัญหาในการทำงาน และแนวทางในการแก้ปัญหา / อุปสรรคดังกล่าว

 ปัญหาคือภาระงานที่มีหลายด้าน การจัดการเวลาที่จะทุ่มเทให้งานเขียนจริงๆ จึงค่อนข้างน้อย ต้องเชื่อว่าของดีมีคุณภาพไม่มีทางเกิดขึ้นได้ง่าย จึงต้องบังคับจิตใจและสติของเราให้นิ่ง มุ่งมั่น จดจ่อ กัดแน่นกับประเด็นที่จะเขียน ไม่ละเลยทิ้งงานเขียน ตำรา และเขียนอย่างสม่ำเสมอ สำหรับการเขียนตำราแล้วไม่รู้สึกว่ามีอุปสรรค มองว่างานเขียนตำราเป็นงานที่ท้าทาย

10. ผลลัพธ์ หรือความสำเร็จที่เกิดขึ้น

 ตำราที่เขียนเสร็จและพิมพ์เผยแพร่แล้ว มีจำนวน 2 เล่ม คือ การพยาบาลทารกแรกเกิด (2555-2556) และการพยาบาลสตรีตั้งครรภ์ที่มีภาวะแทรกซ้อนทางอายุรกรรม นรีเวช และศัลยกรรม (2556) ตำราทั้งสองเล่มนี้มีจำหน่ายที่ศูนย์หนังสือจุฬา และสถาบันการศึกษาพยาบาลบางแห่งได้สั่งซื้อเป็นตำราให้นักศึกษาเรียน ปัจจุบันมีการพิมพ์ซ้ำเป็นครั้งที่ 3

ผู้เล่ากำลังเขียนตำราอีก 2 เล่ม คือ 1) การพยาบาลสตรีที่มีโรคร่วมกับการตั้งครรภ์ ตำราเล่มนี้ได้ผ่านการประเมินของผู้ทรงคุณวุฒิแล้ว 3 ท่าน ได้รับการประเมินว่ามีคุณภาพดี และกำลังปรับแก้ไขตามข้อเสนอแนะของผู้ทรงคุณวุฒิ และ 2) จริยธรรมทางการพยาบาล เขียนร่างเสร็จแล้ว กำลังเพิ่มเติมให้สมบูรณ์ เพื่อส่งให้ผู้ทรงคุณวุฒิประเมินและให้ข้อเสนอแนะต่อไป

11. การเรียนรู้ของผู้เล่าเรื่องจากประสบการณ์ความสำเร็จดังกล่าว

 เกิดการเรียนรู้การค้นหาแหล่งข้อมูล และการบูรณาการความรู้จากแหล่งต่างๆ หลายๆ แหล่ง มาสรุปสังเคราะห์เป็นความเข้าใจของตนเองในตำรา